Babelscape/SREDFM huggingface dataset:
Υπόρχημα

Στην αρχαία ελληνική μουσική, υπόρχημα ήταν ζωηρό άσμα που συνοδευόταν με χορό όπως ο διθύραμβος και ήταν αφιερωμένο στο θεό Απόλλωνα. Την ίδια ονομασία έφερε και ο αντίστοιχος χορός.

Ως ύμνος προς τον Απόλλωνα, έμοιαζε σε αρκετά σημεία με τον παιάνα. Ευρετής θεωρείται ο Θαλήτας από τη Γόρτυνα της Κρήτης τον 7ο αιώνα π.Χ., αν και ο Αθήναιος ανάγει στον Όμηρο τις πηγές του ποιητικού αυτού είδους. 

Ο Λουκιανός αναφέρει: "Στη Δήλο οι θυσίες όχι μόνο δε γίνονταν χωρίς όρχηση, αλλά γίνονταν και με χορό και με μουσική... τα τραγούδια που σύνθεταν γι' αυτούς τους χορούς λέγονταν υπορχήματα", ενώ ο Πρόκλος : "Υπόρχημα δε το μετ' όρχήσεως αδόμενον μέλος". Στο Ετυμολ. Μέγα σημειώνεται: "Υπορχήματα δε, άτινα πάλιν έλεγον ορχούμενοι και τρέχοντες κύκλω του βωμού, καιομένων των ιερείων". 

Το υπόρχημα αρχικά συνοδευόταν από φόρμιγγα, αργότερα από αυλό και κιθάρα ή λύρα και είχε τρεις φάσεις. Στην πρώτη όλα τα μέλη του χορού τραγουδούσαν και χόρευαν μαζί, στη δεύτερη τα μισά τραγουδούσαν και τα μισά χόρευαν και στην τρίτη τραγουδούσε ο κορυφαίος και χόρευαν όλοι οι άλλοι. Το υπόρχημα είχε τρία σχήματα (φιγούρες)· στο πρώτο, όλα τα μέλη του χορού χόρευαν και τραγουδούσαν μαζί· στο δεύτερο, ο χορός μοιραζόταν σε δύο ομάδες, από τις οποίες η μια χόρευε και η άλλη τραγουδούσε· στο τρίτο, ο κορυφαίος τραγουδούσε, ενώ όλοι οι άλλοι χόρευαν.

Κατά τον Πίνδαρο, στον οποίο αναφέρεται ο Αθήναιος, τον χόρευαν οι Λάκωνες, άνδρες και γυναίκες , ενώ ο ίδιος ο Αθήναιος τον συγκρίνει με τον κόρδακα, κωμικό χορό.

Στην τραγική ποίηση, ο όρος χαρακτηρίζει μερικές λυρικές ωδές για κάποια αίσια έκβαση του δράματος, λίγο πριν την τελική καταστροφή, όπως για παράδειγμα σε πολλά έργα του Σοφοκλή.
Βασίλειο των Δύο Σικελιών

Το Βασίλειο των Δύο Σικελιών, κοινώς γνωστό ως οι Δύο Σικελίες ακόμη και πριν την δημιουργία του επίσημα, ήταν το μεγαλύτερο και πλουσιότερο από τα Ιταλικά κράτη πριν την Ιταλική ενοποίηση. Δημιουργήθηκε από την ένωση του Βασιλείου της Σικελίας και του Βασιλείου της Νάπολης το 1816 και διήρκεσε έως το 1860, όταν προσαρτήθηκε από το Βασίλειο της Σαρδηνίας, το οποίο έγινε το Βασίλειο της Ιταλίας το 1861. Το βασίλειο είχε την πρωτεύουσά του στην Νάπολη και αναφερόταν επίσης και ως το «Βασίλειο της Νεαπόλεως». Το βασίλειο εκτεινόταν επί του Μετσοτζόρνο (το νότιο τμήμα της ηπειρωτικής Ιταλίας) και του νησιού της Σικελίας.
Ανίς Μπουσαϊντί

Ο Ανίς Μπουσαϊντί είναι Τυνήσιος ποδοσφαιριστής, ο οποίος γεννήθηκε στις 10 Απριλίου 1981 στην πόλη Μπάρντο. Αγωνίστηκε για 6 μήνες το 2010 ως πλάγιος αμυντικός στην Σούπερ Λίγκα και στον ΠΑΟΚ Θεσσαλονίκης. Τελευταία, ως το 2014, αγωνίστηκε στην ουκρανική Ταβρίγια Συμφερόπολης.
Τζένη Έλβερς

Η Τζένη Έλβερς (γερμ. "Jenny Elvers-Elbertzhagen") (11 Μαΐου 1972) είναι Γερμανίδα ηθοποιός και τηλεπαρουσιάστρια.
Κώστας Λόβουλος

Ο γλύπτης και ζωγράφος Κώστας Λόβουλος γεννήθηκε στα Λιμενάρια της Θάσου το 1954. Σπούδασε στη Θάσο και στη Θεσσαλονίκη. Ταξίδεψε αρκετά χρόνια σαν ναυτικός στα λιμάνια της Ανατολής από όπου και δέχθηκε τις πρώτες του επιρροές. Τα θέματά του τα αντλεί κυρίως από τη ζωή στη θάλασσα ενώ έντονη είναι και η επιρροή της κλασσικής αρχαιότητας στα μεταγενέστερα έργα του. Ο Λόβουλος είναι ένας ζωντανός συνεχιστής της παράδοσης των μεγάλων γλυπτών της Θάσου που ξεκινά από τον 6ο αιώνα π.Χ. Τα έργα του διακοσμούν πλατείες και δρόμους σε πολλές πόλεις της Ελλάδας και του εξωτερικού.
Homo erectus

Ο "Homo erectus" ("Άνθρωπος ο όρθιος" στα Λατινικά) είναι ένα εκλιπών είδος του γένους "Homo". Έζησε στην Αφρική και εξαπλώθηκε μέχρι την Κίνα και την Ιάβα από το τέλος της Πλειόκαινου εποχής, μέχρι την ύστερη Πλειστόκαινο εποχή 1,8 με 1,3 εκατομμύρια χρόνια πριν. Αν και υπάρχουν διαφωνίες στο θέμα της ταξινόμησης, της καταγωγής και τους απογόνους του "H. erectus", υπάρχουν δύο μεγάλες υποθέσεις: είτε ο "erectus" είναι το ίδιο είδος με τον "Homo ergaster", και κατά ακολουθία άμεσος πρόγονος των ύστερων ανθρωπίδων σαν τον "Homo heidelbergensis", τον "Homo neanderthalensis", και τον "Homo sapiens", είτε αποτελεί ένα ξεχωριστό Ασιατικό είδος ανεξάρτητο από τον Αφρικανικό "ergaster". 

Σχετικά με τη μορφολογία του ο "Homo erectus", η κρανιακή του χωρητικότητα κυμαίνεται από 750 cm3 στις πιο πρώιμες μορφές εώς 1.250cm3 στις νεότερες μορφές, δηλαδή παρατηρείται αύξηση του μεγέθους του εγκεφάλου σε σχέση με τον πρόγονό του "Homo habilis". Επίσης, διαθέτει πιο ομαλό κρανιακό θόλο, μεγαλύτερο πλάτος χαμηλά στο κρανίο, παχιά κρανιακά οστά, οβελιαίο τόξο κοινό, μεγάλα υπερόφρυα τόξα, πλατιά ρινικά οστά, προγναθισμό, βαριά κάτω γνάθο χωρίς πηγούνι και μεγάλα δόντια. Χαρακτηριστικά του γνωρίσματα είναι η όρθια στάση και η δίποδη βάδιση.
Ο "Homo erectus" χρησιμοποιεί για πρώτη φορά την "τεχνική του μαλακού σφυριού" , ενώ σύμφωνα με τα ευρήματα φέρεται να χρησιμοποιούσε τόσο οστέινα όσο και ξύλινα εργαλεία. Υπάρχουν αποδείξεις οργανωμένου κυνηγιού μικρών και μεγάλων ζώων, τα οποία αποτελούσαν το κύριο συστατικό της διατροφής του. Κατοικούσε σε σπηλιές στις οποίες έχτιζε στέγες. Η μεγαλύτερη όμως καινοτομία του "Homo erectus" είναι η χρήση της φωτιάς. Αφού λοιπόν υπερνίκησε το φόβο της φωτιάς, άρχισε να τη χρησιμοποιεί για αν ψήνει την τροφή του και να χαράσει ζώνες φωτός και ζεστασιάς στον τόπο κατοικίας του, παρέχοντας παράλληλα σχετική προστασία στον ίδιο και την οικογένειά του από αρπακτικά σαρκοφάγα ζώα. Η αξιοποίηση της φωτιάς φαίνεται να άλλαξε τις καθημερινές του συνήθειες και ίσως έμμεσα να οδήγησε στη μεταβολή της δομής του εγκεφάλου και στην αύξηση της ικανότητας για μάθηση και επικοινωνία.
Ομπερναί

right|thumb|300px|Η κεντρική πλατεία του Ομπερναί
Το Ομπερναί (γαλλ. Obernai, γερμ Oberehnheim) είναι πόλη στην Αλσατία και στο διαμέρισμα του Κάτω Ρήνου (Bas-Rhin) με 11.200 κατοίκους. Σύμφωνα με τον θρύλο, είναι η γενέτειρα της Αγίας Οντίλ (Sainte Odile), προστάτιδος αγίας της Αλσατίας.

Η πόλη, κτισμένη στους πρόποδες των Βοσγίων, βρίσκεται 20 λεπτά νοτιοδυτικά του Στρασβούργου, είναι πολύ κοντά στο διεθνές αεροδρόμιο του Εντζέμ (Entzheim) και απέχει 30 λεπτά από το γερμανικό δίκτυο αυτοκινητοδρόμων που συνδέουν τη Φρανκφούρτη (Γερμανία) με τη Βασιλεία (Ελβετία).

Είναι η δεύτερη πιο επίσκέψιμη πόλη της Αλσατίας μετά το Στρασβούργο, ιδιαίτερα για τις όμορφες προσόψεις των σπιτιών της αλλά και τις τοπικές σπεσιαλιτέ και τα κρασιά της.

Οι κάτοικοί του καλούνται στα γαλλικά Ομπερνουά (Obernois).
Χάινερ Λάουτερμπαχ

Ο Χάινερ Λάουτερμπαχ ("Heiner Lauterbach", Κολωνία, 10 Απριλίου 1953) είναι Γερμανός ηθοποιός.
Βήλος

Στην ελληνική μυθολογία ο Βήλος είναι ένας από τους δίδυμους γιους που η Νύμφη Λιβύη (η κόρη του Έπαφου, του γιου του Δία και της αργίτισσας Ιούς) απέκτησε από τον Ποσειδώνα· ο άλλος ήταν ο Αγήνωρ. Ενώ ο Αγήνορας πήγε στη Συρία, ο Βήλος έμεινε στην Αίγυπτο, όπου έγινε βασιλιάς και παντρεύτηκε την Αγχινόη (ή Αγχιρρόη), κόρη του θεού Νείλου. Απέκτησε δύο δίδυμους γιους, τον Αίγυπτο και τον Δαναό. Σε αυτούς προσθέτουν μερικές φορές τον Κηφέα και τον Φινέα. Από τον Βήλο κατάγονται οι μεγάλοι ήρωες της αρχαίας Ελλάδας, Περσέας και Ηρακλής, ενώ από τον Αγήνορα ο Μίνωας και ο θεός Διόνυσος.
Ιλλ

right|thumb|300px|Στρασβούργο: Ο Ιλλ διασχίζει την Petite France. Διακρίνονται αριστερά μια υδατόπτωση, αριστερά ένας υδατοφράκτης
Ο Ιλλ (γαλλικά: "Ill", κεφαλαία ILL) είναι ποταμός της Γαλλίας στο βορειοανατολικό τμήμα της χώρας και συγκεκριμένα στην Αλσατία. Η Αλσατία οφείλει το όνομά της στον ποταμό Ιλλ: Στη γερμανική γλώσσα "Elsass" σημαίνει «περιοχή του Ιλλ».

Ο Ιλλ πηγάζει από την οροσειρά Ζυρά (Jura, ελλην. γνωστά ως Γιούρα) κοντά στο χωριό Βινκέλ (Winkel). Κατευθύνεται βόρεια ρέοντας σχεδόν παράλληλα προς τον Ρήνο. Κατά τη διαδρομή του δέχεται τα νερά από αρκετούς παραποτάμους, που πηγάζουν από τα Βόσγια (Vosges), κυριότεροι των οποίων είναι ο Ντολέ (Doller), ο Σουφφέλ (Souffel) και ο Τουρ (Thur). 

left|thumb|200px|Ο γύρος του Στρασβούργου με το πλοιάριο στον Ιλλright|thumb|200px|Ο Ιλλ διασχίζει το Στασβούργο. Διακρίνονται οι εκκλησίες του Σεν Γκιγιώμ (λευκή) και της Σεντ Μαντλέν (ροζ)
Ο Ίλλ διέρχεται από τις πόλεις Μυλούζ, Κολμάρ και Σελεστά και εκβάλλει στο Ρήνο αφού πρώτα διασχίσει και το Στρασβούργο, στο οποίο σχηματίζει μέρος των παλαιών οχυρώσεων της πόλης και την περίφημη "Petite France", το κέντρο της παλιάς πόλης, που αποτελεί μνημείο παγκόσμιας πολιτιστικής κληρονομιάς. Στην περιοχή αυτή υπάρχουν υδατοφράκτες και μικρές υδατοπτώσεις, που παλαιότερα χρησιμοποιούνταν για να κινούν ανεμόμυλους και παρέχουν νερό και ενέργεια σε βυρσοδεψεία. Η περιοχή σήμερα δεν έχει παρόμοιες εγκαταστάσεις, αλλά είναι γεμάτη παραδοσιακά μπιστρό και καφενεία.

Στη Μυλούζ σχημάτιζε ένα νησάκι, διαιρούμενος σε δύο βραχίονες. Σύμφωνα με την παράδοση, στο νησάκι αυτό κατασκευάστηκε ένας νερόμυλος, γύρω από τον οποίο δημιουργήθηκε η πόλη.

Το συνολικό μήκος του ποταμού είναι 216,8 χλμ.

Κάθε χρόνο περίπου 600.000 τουρίστες κάνουν το γύρο του Στρασβούργου με το μικρό πλοίο που διασχίζει τον Ιλλ και τα κανάλια του. Το πυκνό δίκτυο καναλιών από/προς τον Ρήνο μέσω του Ιλλ κάνουν τον ποταμό σημαντικό συγκοινωνιακό δρόμο για ολόκληρη την Αλσατία.
Φωτογραμμετρία

Φωτογραμμετρία ονομάζεται μια ιδιαίτερη μέθοδος - τεχνική προσδιορισμού διαστάσεων αντικειμένων με χρήση φωτογραφιών. Στη μέθοδο αυτή ακολουθείται ιδιαίτερος τρόπος φωτογράφησης.

Εφευρέτης της μεθόδου αυτής ήταν ο Γάλλος ερευνητής Αιμέ Λωσεντά (Aimé Laussedat) όταν το 1851 πρώτος αντελήφθη την αξία της, που βασιζόταν σε κάθετη και πλάγια φωτογράφηση αντικειμένων. Χρειάστηκε όμως να παρέλθει σχεδόν μισός αιώνας για να γίνει αντιληπτή η αξιοποίηση της μεθόδου αυτής, ειδικά για τη χαρτογράφηση περιοχών, όπου συνετέλεσε βέβαια η εξέλιξη του αεροπλάνου.

Στη δεκαετία που προηγήθηκε του Α' Παγκοσμίου Πολέμου η φωτογραμμετρία σημείωσε ευρύτατη χρήση ειδικά στην τοπογραφία. Με την έναρξη του πολέμου όπου για στρατιωτικές ανάγκες άρχισε ν΄ αναπτύσσεται η αεροφωτογραφία η μέθοδος αυτή έλαβε νέες διαστάσεις αποτελεσματικής εφαρμογής καλούμενη επί τούτου αεροφωτογραμμετρία.
Η αεροφωτογραμμετρία συνέχισε μέχρι και τον Β' Παγκόσμιο Πόλεμο ν΄ αποτελεί περισσότερο στρατιωτική μέθοδο με ό,τι απαγορευτικό μπορεί να σήμαινε αυτό. Μετά τη λήξη όμως και αυτού του πολέμου η φωτογραμμετρία άρχισε να χρησιμοποιείται σε πάρα πολλές ειρηνικές εφαρμογές καθιστάμενη ειδικό εργαλείο πολλών επιστημών και τεχνικών εφαρμογών.
Σήμερα η φωτογραμμετρία αποτελεί την κυρίαρχη μέθοδο στη χαρτογραφία και την τοπογραφία καθώς και σε πολλές οικολογικές μελέτες.

Ο εξοπλισμός και τα όργανα (φωτογραφικές μηχανές, κ.λπ.) που χρησιμοποιούνται στη μέθοδο αυτή έχουν ήδη εξελιχθεί σε πολύ υψηλό βαθμό μέχρι αυτοματοποίησης. Η δε παράλληλη εξέλιξη των μέσων από τα οποία πραγματοποιείται αυτή, ειδικότερα των διαστημικών μηχανών (τεχνητών δορυφόρων) επιτρέπει πλέον την εφαρμογή σε υψηλό βαθμό ποιότητας, με κάλυψη και των τριών διαστάσεων καλούμενη επί τούτου στερεοφωτογραμμετρία. Παράλληλα, η εξέλιξη των υπερευαίσθητων φιλμς σε ακτινοβολίες πέραν του ορατού φάσματος δημιούργησε νέα πεδία στρατιωτικού ενδιαφέροντος. 
Με την εξέλιξη και της ψηφιακής φωτογραφίας, η λεγόμενη, κατ΄ επέκταση, "ψηφιακή φωτογραμμετρία" είναι αυτή που κυριαρχεί σήμερα στο χώρο των επίγειων υποτυπώσεων με επιπλέον εφαρμογές στην αρχαιολογία, αρχιτεκτονική, δασοκομία, ιατρική, ναυπηγική, κατασκευές μεγάλων έργων οδοποιίας κ.λπ.

Ανάλογα των παραπάνω τομέων εφαρμογών λαμβάνει εξ αυτού και το αντίστοιχο προσδιοριστικό ως επί μέρους κλάδος π.χ. αρχαιολογική, δασοκομική, ανακριτική κ.λπ. φωτογραμμετρία. Ειδικότερη περίπτωση ονομασίας εφαρμογής είναι η φωτογεωλογία. Παράλληλα όλων των παραπάνω είναι και η αντίστοιχη φωτοερμηνεία κατά την οποία γίνεται η ανάλυση των φωτογραφιών.
Λουδοβίκος το Παιδί

Ο Λουδοβίκος το Παιδί ή Λουδοβίκος Δ΄ της Γερμανίας (Γερμανική γλώσσα: "Ludwig das Kind", Βαυαρία, Σεπτέμβριος ή Οκτώβριος 893 - 20 ή 24 Σεπτεμβρίου 911) ήταν ο τελευταίος βασιλιάς των Ανατολικών Φράγκων από την Δυναστεία των Καρολιδών. Ο Λουδοβίκος ήταν γιος και διάδοχος του αυτοκράτορα Αρνούλφου και της συζύγου του Ότας από τον Οίκο των Κορραδιδών. Διαδέχθηκε τον πατέρα του σε ηλικία 6 ετών (899) και κυβέρνησε μέχρι τον πρόωρο θάνατο του σε ηλικία 18 ετών. Στην διάρκεια της βασιλείας του η χώρα του είχε λεηλατηθεί από επιδρομές των Μαγυάρων. Με την δολοφονία του μεγαλύτερου ετεροθαλούς αδελφού του Ζβέντιμπολντ (900) κληρονόμησε την Λοθαριγγία. Την περίοδο που ήταν βασιλιάς ο Λουδοβίκος το παιδί το βασίλειο των Ανατολικών Φράγκων λεηλατήθηκε από επιδρομές Μαγυάρων. Είχε άλλους δυο μεγαλύτερους νόθους ετεροθαλείς αδελφούς, ο Ζβέντιμπολντ που κυβέρνησε την Λοθαριγγία και ο Ρατόλδος που κυβέρνησε για σύντομο διάστημα το Βασίλειο της Ιταλίας.
Ποντορσόν

Το Ποντορσόν (γαλλ. Pontorson) είναι μικρή πόλη της Γαλλίας στο διαμέρισμα της Νορμανδίας στο Νομό Μανς (Manche).
Α.Ο. Νέας Ιωνίας

Ο Αθλητικός Όμιλος Νέας Ιωνίας (Α.Ο. Νέας Ιωνίας, Α.Ο. Ν. Ιωνίας ή ΑΟΝΙ σε πλήρη σύντμηση) είναι ποδοσφαιρικό σωματείο με έδρα τη Νέα Ιωνία Αττικής. Ιδρύθηκε το 2001 έπειτα από τη συγχώνευση τριών παλιών ποδοσφαιρικών ομάδων του αθηναϊκού προαστίου: του Π.Α.Ο. Καλογρέζας (έτος ίδρυσης 1949), του Ο.Φ. Ν. Ιωνίας (έτος ίδρυσης 1976) και του Α.Ο. Νεάπολης Ν. Ιωνίας (έτος ίδρυσης 1954). Έχει χρώματα κίτρινο και μπλε, έμβλημα τον ιωνικό κίονα και έδρα του αποτελεί το Δημοτικό Στάδιο Νέας Ιωνίας..

Έχει 2 συμμετοχές στο πρωτάθλημα της Γ΄ Εθνικής κατηγορίας και 10 παρουσίες στο πρωτάθλημα της Δ΄ Εθνικής κατηγορίας. Από την αγωνιστική περίοδο 2015-16 αγωνίζεται στα πρωταθλήματα της Ε.Π.Σ. Αθηνών. Την τρέχουσα αγωνιστική περίοδο (2019-20) αγωνίζεται στον Α΄ όμιλο της Α΄ Ε.Π.Σ. Αθηνών.
Πέντσο Σλαβέικοφ

Ο Πέντσο Σλαβέικοφ (βουλγαρικά: "Pencho Slaveykov", 27 Απριλίου 1866 – 10 Ιουνίου 1912) ήταν Βούλγαρος ποιητής, διαπρεπής δοκιμιογράφος και μεταφραστής έργων της γερμανικής λογοτεχνίας. Ήταν ο νεότερος γιος του Βούλγαρου συγγραφέα του 19ου αιώνα Πέτκο Σλαβέικοφ (1837 – 1895).
Πάμπλο Εσκομπάρ

Ο Πάμπλο Εσκομπάρ (Pablo Emilio Escobar Gaviria, 1 Δεκεμβρίου 1949 - 2 Δεκεμβρίου 1993) ήταν ναρκέμπορος , Κολομβιανός , ηγετική μορφή του Καρτέλ της Μεδεγίν. Αναφέρεται συχνά ως «βασιλιάς της κοκαΐνης» και υπήρξε ένας από τους πλουσιότερους εγκληματίες στην ιστορία. Το 1989 ανακηρύχθηκε από το περιοδικό "Forbes" έβδομος πλουσιότερος στον κόσμο με περιουσία που ανερχόταν, σύμφωνα με εκτιμήσεις, στα 9 δισεκατομμύρια δολάρια. Κατείχε πολυάριθμες πολυτελείς κατοικίες και το 1982 αποπειράθηκε να εισέλθει στην πολιτική ζωή της Κολομβίας, υποσχόμενος ακόμα να αποπληρώσει το δημόσιο χρέος της χώρας, ύψους 10 δισ. δολαρίων. Έχτισε σχολεία, πάρκα, νοσοκομεία και πολλά σπίτια για τους φτωχούς ανθρώπους. Το 1984 όμως αποκαλύφθηκε πως ο Εσκομπάρ δολοφονούσε κρυφά υποψήφιους βουλευτές και πρωθυπουργούς, κάποιους για χρέη. Για αυτόν τον λόγο αναγκάστηκε να παραιτηθεί από την πολιτική ζωή της χώρας και πήρε εκδίκηση, δολοφονώντας τον Λουίς Γκαλάν, έναν άλλον υποψήφιο πρωθυπουργό.
Busta Rhymes

Ο Τρέβορ Ταχίμ Σμιθ Τζούνιορ ("Trevor Taheim Smith, Jr", 20 Μαΐου 1972), περισσότερο γνωστός ως Busta Rhymes, είναι Αμερικανός ράπερ, τραγουδοποιός και ηθοποιός. Ο Chuck D των Public Enemy του έδωσε το όνομα "Busta Rhymes" εκ του πρώην παίκτη ράγκμπι Τζωρτζ "Μπάστερ" Ράιμς (George "Buster" Rhymes).
Φρανκ Ζουέλα

O Φρανκ Ζουέλα, γεννημένος στις 3 Αυγούστου 1983 στην πρωτεύουσα της Ανγκόλας, Λουάντα, είναι ποδοσφαιριστής. Τελευταία αγωνιζόταν στην ΚΝ Τροφένσε. Και είναι κάτοχος πορτογαλικού διαβατηρίου και στην Εθνική Ανγκόλας.
Οι Φιλελεύθεροι

Οι Φιλελεύθεροι ήταν ένα φιλελεύθερο ελληνικό πολιτικό κόμμα. Iδρύθηκε στις 29 Απριλίου 1999 από τον Στέφανο Μάνο και εκπροσωπήθηκε στη Βουλή των Ελλήνων με δύο βουλευτές την περίοδο 2000-2004.

Επίσης, ήταν μέλος των Ευρωπαίων Φιλελεύθερων Δημοκρατών.

Στις 21 Οκτωβρίου 2001, το κόμμα ανέστειλε τη λειτουργία του.
Χουάν Βαλέρα ι Αλκαλά Γκαλιάνο

Ο Χουάν Βαλέρα ι Αλκαλά Γκαλιάνο (Juan Valera y Alcalá Galiano, 18 Οκτωβρίου 1824 - 18 Απριλίου 1905) ήταν ένας από τους μεγαλύτερους Ισπανούς συγγραφείς του 19ου αιώνα. Γεννήθηκε στην πόλη Κάμπρα (Cabra) της Ανδαλουσίας στις 18 Οκτωβρίου 1824 και σπoύδασε στο Πανεπιστήμιο της Σαλαμάνκα. Το 1847 ακολούθησε διπλωματική καριέρα. Έλαβε μέρος σε πολλές διπλωματικές αποστολές, ενώ στα 1893 - 1895 υπηρέτησε ως πρεσβευτής στη Βιέννη.

Ο Χουάν Βαλέρα έγραψε πολυάριθμες μελέτες ιστορικοπολιτικού, φιλοσοφικού και θρησκευτικού περιεχομένου. Σημαντικό είναι και το μεταφραστικό έργο του, μεταφράζοντας στα ισπανικά, μεταξύ άλλων, τον "Φάουστ" του Γκαίτε. Τα μυθιστορήματά του διακρίνονταν για το ρεαλισμό τους και την ψυχολογική διεισδυτικότητα και την ανατομία της ανθρώπινης ψυχής. 

left|thumb|280px|Μνημείο του Χουάν Βαλέρα στη Μαδρίτη. Στη βάση του μνημείου η ηρωίδα του Πεπίτα Χιμένεθ
Ανάμεσα στα πιο σημαντικά μυθιστορήματά του ξεχωρίζουν: Πεπίτα Χιμένεθ (Pepita Jimenez,1874,:"ελλ. μτφ. Αντώνιος Φρασσίλης, Αθήνα, 1888" ), - που είναι το αριστούργημά του και έχει μεταφραστεί σε πολλές γλώσσες, - "Las ilusiones del doctor Faustino" (1875), "El comendador Mendoza" (1877), "Dona Luz" (1878), "Juanita la Larga" (1895), "Genio y figura" (1897) και "Morsamor" (1899). 

Ένα περίτεχνο μνημείο, αφιερωμένο στον Χουάν Βαλέρα, βρίσκεται στην κεντρική λεωφόρο Πασέο δε Ρεκολέτος (Paseo de Recoletos) της Μαδρίτης, φιλοτεχνημένο το 1928 από τον Ισπανό γλύπτη Lorenzo Coullaut Valera, 1876 - 1932). Στη βάση του μνημείου εικονίζεται η νεαρή ηρωίδα του Χουάν Βαλέρα Πεπίτα Χιμένεθ.
Αρνούλφος της Καρινθίας

Ο Αρνούλφος της Καρινθίας (Γερμανική γλώσσα : "Arnulf de Carinthie", περί το 850 - Ρέγκενσμπουργκ 8 Δεκεμβρίου 899) από την Δυναστεία των Καρολιδών ήταν Δούκας της Καρινθίας που έγινε Βασιλιάς των Ανατολικών Φράγκων αφού ανέτρεψε τον θείο του Κάρολο Γ΄ τον Παχύ (887 - 899), αμφισβητούμενος βασιλιάς της Ιταλίας (894 - 899) και αμφισβητούμενος Αυτοκράτορας της Αγίας Ρωμαϊκής Αυτοκρατορίας (22 Φεβρουαρίου 896 - 899). Ο Αρνούλφος ήταν νόθος γιος του Καρλομάνου της Βαυαρίας και μίας ερωμένης του της Λιούτσβιντ. Η μητέρα του ήταν κόρη του Ερνέστου, Βαυαρού μαργράβου του Νόρντγκαου στο Άνω Παλατινάτο, σύμφωνα με άλλες πηγές κυβερνούσε το Πάσσαου.
Γκρο πλαν

Με την διεθνή ονομασία «γκρο πλαν» (γαλλ.: "gros plan") χαρακτηρίζεται στη φωτογραφική τέχνη ― και ειδικότερα στον κινηματογράφο και τη βιντεοσκόπηση ― η λήψη φωτογραφίας ενός θέματος από πολύ μικρή απόσταση, (κοινώς κοντινό πλάνο), που καλύπτει όλη την οθόνη.

Η κοντινή αυτή λήψη γίνεται κυρίως για να αναδείξει κάποιο στοιχείο ή λεπτομέρεια που δεν μπορεί να φανεί σε κανονική απόσταση, όπως για παράδειγμα το «γκρο πλαν» του προσώπου ενός ηθοποιού για την ανάδειξη μιας έκφρασης, ή συγκίνησης, ή περισυλλογής κ.λπ., ή ενός ζώου αντίστοιχα, ή κάποια επιμέρους δραστηριότητα των χεριών π.χ. το κλείσιμο ή γύρισμα ενός διακόπτη κ.λπ.

«Γκρο πλαν» χρησιμοποιείται επίσης και για κάποια αντικείμενα μιας σκηνής για την ανάδειξη της σπουδαιότητάς τους π.χ. ένα μαχαίρι, ή ένα έγγραφο κ.λπ.

Το «γκρο πλαν» έχει ευρύτατη εφαρμογή σε όλα τα οπτικά μέσα αναμετάδοσης, ιδιαίτερα στις ομιλίες των πολιτικών καθώς και σε πάσης φύσεως εικονογραφημένα επιστημονικά και τεχνικά εγχειρίδια π.χ. καταλόγους ορυκτών, μηχανών, συσκευών κ.λπ. Λεπτομερέστερο του γκρο πλαν είναι το λεγόμενο «κλόουζ απ» (αγγλ.: "close-up"), που για πολλούς θεωρείται συνώνυμο. 

Η φωτογραφική λήψη αυτού του είδους απαιτεί ιδιαίτερες δυνατότητες της φωτογραφικής μηχανής και συγκεκριμένα του φωτογραφικού φακού, καθώς και προσοχή τόσο στο φωτισμό όσο και τη γωνία λήψης. Ως τέχνη αποτελεί μέρος της μακροφωτογράφησης.

Κατηγορία:Φωτογραφία
Κατηγορία:Θεωρία του κινηματογράφου
Κατηγορία:Τηλεόραση
Αμμιανός Μαρκελλίνος

Ο Αμμιανός Μαρκελλίνος (Ammianus Marcellinus, περί το 330 μ.Χ.-μετά το 391 ή μετά το 392) ) ήταν Ρωμαίος ιστορικός, πιθανόν ελληνικής καταγωγής. Θεωρείται ένας από τους τελευταίους μεγάλους ιστορικούς της ύστερης ρωμαϊκής (πρωτοβυζαντινής) περιόδου και το έργο του "Res gestae" ("Πράξεις" ή, συμβατικά, "Ιστορία"), γραμμένο στα Λατινικά, κατατάσσεται μεταξύ των μεγάλων έργων, της τάξεως του Λίβιου και του Τακίτου.
Κυβέρνηση Θεόδωρου Δηλιγιάννη 1902

Η Κυβέρνηση Θεόδωρου Δηλιγιάννη 1902 (Νοέμβριος 1902 - Απρίλιος 1903) - γνωστή και ως η "«σανιδική κυβέρνηση Δηλιγιάννη»" - ανέλαβε την διακυβέρνηση της χώρας μετά και εξαιτίας των ταραχών που έμειναν γνωστά ως «Σανιδικών».
Στις βουλευτικές εκλογές της 17ης Νοεμβρίου 1902, κανένα κόμμα δεν κατάφερε να αποκτήσει αυτοδυναμία. Σύμφωνα με τον ιστορικό Διγκαβέ, τα κόμματα των Δηλιγιάννη και Θεοτόκη κατέλαβαν από 102 έδρες το καθένα, ενώ τα κόμματα των Ράλλη και Ζαΐμη 11 και 19 έδρες αντίστοιχα. 
Ο Δηλιγιάννης γρήγορα ήρθε σε συνεννόηση με τον Δημήτριο Ράλλη, και έτσι αποκτώντας την κοινοβουλευτική πλειοψηφία ζήτησε και την διακυβέρνηση. Ο Γεώργιος όμως, κωλυσιεργούσε, με θέλοντας να αναθέσει την εντολή στον Δηλιγιάννη, και προσπάθησε να δημιουργήσει μια κυβέρνηση υπηρεσιακή, μέχρι να ελεγχθούν και να οριστικοποιηθούν τα αποτελέσματα των εκλογών. Οι οπαδοί του Δηλιγιάννη όμως, άρχισαν να διαμαρτύρονται και να διαδηλώνουν και μάλιστα έφτασαν να συγκρουστούν και με τις αστυνομικές δυνάμεις, και έτσι ο Γεώργιος όρκισε τελικά τον Θεόδωρο Δηλιγιάννη, πρωθυπουργό, στις 24 Νοεμβρίου 1902.
Η πλειοψηφία της κυβέρνησης Δηλιγιάννη δεν κατακυρώθηκε οριστικά, παρά στην ψηφοφορία για τον Πρόεδρο της νέας Βουλής, που έγινε στις 5 Φεβρουαρίου του 1903. Εκεί, εκλέχτηκε ο Δημήτριος Ράλλης (όπως είχε συμφωνηθεί με τον Δηλιγιάννη), με 128 ψήφους σε σύνολο 234 εδρών και η κυβέρνηση έλαβε την ψήφο εμπιστοσύνης τρεις μήνες μετά την ανάληψη των καθηκόντων της.!

Αρχές Ιουνίου του 1903, ομάδα βουλευτών με προεξάρχοντα τον βουλευτή Νικόλαο Μπουφίδη κατέθεσε πρόταση μομφής εναντίον της κυβέρνησης. Στην ψηφοφορία που ακολούθησε η κυβέρνηση Δηλιγιάννη καταψηφίστηκε, (114 κατά και 95 υπέρ) και την επόμενη ημέρα, 14 Ιουνίου, ο Δηλιγιάννης παραιτήθηκε.
Επαρχία Κυδωνίας

right|220px|thumb|Η θέση της επαρχίας Κυδωνίας στον νομό Χανίων
Η Επαρχία Κυδωνίας ήταν μια από τις πέντε επαρχίες του Νομού Χανίων της Κρήτης. Υπήρξε διοικητική τοπική υποδιαίρεση της Ελλάδας από την ενσωμάτωση της Κρήτης στην Ελλάδα το 1912-13, μέχρι το 1997 οπότε καταργήθηκε σύμφωνα με το σχέδιο Καποδίστριας. Γειτνίαζε δυτικά με την Επαρχία Κισσάμου, νοτιοδυτικά με την Επαρχία Σελίνου, νοτιοανατολικά με την Επαρχία Σφακίων και δυτικά με την Επαρχία Αποκορώνου. Βόρεια βρέχεται από το Αιγαίο πέλαγος και τον κόλπο της Σούδας. Σημαντικό μέρος της επαρχίας ήταν πεδινό και είχε πρωτεύουσα τα Χανιά.

Η επαρχία πήρε το όνομά της από την αρχαία πόλη Κυδωνία, η οποία ήταν χτισμένη στο σημείο όπου σήμερα βρίσκεται η πόλη των Χανίων.

Το 1923 έφυγαν από την επαρχία Τουρκοκρητικοί με την ανταλλαγή πληθυσμών μεταξύ Ελλάδας και Τουρκίας και αντικαταστάθηκαν εν μέρει με Έλληνες πρόσφυγες. Το 1928 είχε 54.052 κατοίκους. Πριν την Διοικητική διαίρεση του 1912 αποτελούνταν από τους δήμους:
*Δήμος Ακρωτηρίου
*Δήμος Κεραμειών
*Δήμος Αλικιανού
*Δήμος Πύργου
*Δήμος Ψηλονέρου
*Δήμος Περιβολίου
*Δήμος Λάκκων και 
*Δήμος Σούδας
Μετά την διοικητική διαίρεση, η επαρχία Κυδωνίας αποτελούνταν από το Δήμο Χανίων και 33 κοινότητες.
Μεγασθένης

Ο Μεγασθένης ο Ίων, (περ. 350 - 290 π.Χ.) ήταν αρχαίος Έλληνας γεωγράφος - εθνογράφος, διπλωμάτης και ιστορικός. Υπήρξε πρέσβης του Σέλευκου Α΄ του Νικάτορος για περισσότερα από 10 χρόνια στα ανάκτορα του Τσαντραγκούπτα Μαουρύα (Ελληνικά: Σανδροκόττος ή Σανδράκοττος) στην Παταλιπούτρα, και κατά τους Έλληνες Παλίμβoθρα, (σημερινή Πάτνα) των Ινδιών. 

Το βιβλίο του «Ινδικά» αποτελεί την πρώτη ιστορική πηγή που έχουμε για την Ινδία, και γι’ αυτό δίκαια έχει χαρακτηρισθεί ως ο "Πατέρας της Ινδικής Ιστορίας". Επίσης έχει καταγραφεί ως ο πρώτος ξένος Πρέσβης στα χρονικά της Ινδίας. Η παραμονή του στην Ινδία θα πρέπει να έγινε πριν από το θάνατο του Τσαντραγκούπτα το 288 π.Χ., οπότε και επέστρεψε στην Αραχωσία. 

Ο Μεγασθένης στα «Ινδικά» του φέρεται κατά τους ερευνητές να επηρεάστηκε από τα έργα του Σκύλακα, Ηρόδοτου, Κτησία και Εκαταίου, ενώ με τη σειρά του επηρέασε μεταγενέστερους ιστορικούς όπως τον Στράβωνα και τον Αρριανό. Η περιγραφή του για την Ινδία περιλαμβάνει πολλούς "μύθους" αλλά και σημαντικά γεωγραφικά και εθνολογικά στοιχεία. Στην αρχή του βιβλίου του αναφέρεται στους ηλικιωμένους Ινδούς που γνωρίζουν για την προϊστορική άφιξη του Διόνυσου και του Ηρακλή στην Ινδία. Μια ιστορία ιδιαίτερα δημοφιλή κατά τους Αλεξανδρινούς χρόνους. Ιδιαίτερα σημαντικές είναι και οι παρατηρήσεις του για τις θρησκείες των Ινδών, όπου αναφέρεται στους λάτρεις του Ηρακλή (Σίβα) και Διόνυσου (Κρίσνα ή Ίντρα) ενώ δεν αναφέρεται καθόλου στο Βουδισμό που αποδεικνύει ότι η θρησκεία αυτή δεν ήταν ευρέως γνωστή πριν από την ανάληψη της ηγεμονίας από τον Ασόκα. 

Τα διασωθέντα αποσπάσματα από τα «Ινδικά» του Μεγασθένη, συνέλεξαν, μετέφρασαν και εξέδωσαν ο E. A. Schwanbeck το 1846 και ο J. W. McCrindle το 1877. Μερικές σημαντικές εργασίες έχουν γίνει και από σύγχρονους λόγιους αλλά δεν έχει υπάρξει μέχρι σήμερα καμία εκμετάλλευση του πρωτοπόρου ιστορικού και διπλωματικού έργου του από την Ελληνική πολιτεία.
Μακροφωτογραφία

Μακροφωτογραφία, ή Φωτομακρογραφία ονομάζεται η φωτογραφία πολύ μικρού αντικειμένου που έχει ληφθεί γκρο πλαν, με κλίμακα τη μονάδα, ή λίγο παραπλήσια (±) αυτής.

Για τη λήψη τέτοιας φωτογραφίας ακολουθούνται διάφορες τεχνικές όπως με πρόσθετο συγκλίνοντα φωτογραφικό φακό, ή με αύξηση της κλίμακας του φερόμενου στη φωτογραφική μηχανή φακού με πρόσθετους ενδιάμεσους δακτυλίους (δακτύλιοι close-up), ή φωτογραφικής φυσούνας, (που προσαρμόζονται ανάλογα μεταξύ σώματος μηχανής και φακού), ή με χρήση ειδικού φακού, καλούμενου "μάκρο", σταθερής ή μεταβλητής εστιακής απόστασης (ζουμ).

Η λήψη μακροφωτογραφιών, μέχρι την εμπορική διαθεσιμότητα ψηφιακών μονοοπτικών reflex, γινόταν, επί το πλείστον, με αναλογικές μηχανές φωτογραφικές μηχανές με φιλμ, που μόνο αυτές παρείχαν τις παραπάνω δυνατότητες, σε αντίθεση με τις πρώιμες ψηφιακές ψηφιακές στις οποίες οι δυνατότητες σε μακροφωτογράφηση ήταν εργοστασιακά περιορισμένες. Η μακροφωτογράφηση γίνεται κυρίως σε αναπαραγωγή μικρών φωτογραφιών, κειμένων, ή αντικειμένων για διαφημιστικούς ή εκπαιδευτικούς ή άλλους σκοπούς (ερευνητικούς, επιθεώρησης, κ.λπ.), αλλά και γιατί προσφέρουν μιά πολύ ενδιαφέρουσα εικαστική προσέγγιση.
* Η μακροφωτογραφία αποτελεί ιδιαίτερο βοήθημα στην ανακριτική, τη δικαστική γραφολογία και την εγκληματολογία.
Λίαμ Νίσον

Ο Λίαμ Νίσον ("Liam John Neeson", 7 Ιουνίου 1952) είναι Βορειοϊρλανδός ηθοποιός, ο οποίος έχει προταθεί για Όσκαρ, για τη Χρυσή Σφαίρα και για το βραβείο της Βρετανικής Ακαδημίας Κινηματογράφου και Τηλεόρασης (Βραβείο BAFTA).
Λιου Σιαομπό

Ο Λιου Σιαομπό ("刘晓波", 28 Δεκεμβρίου 1955 - 13 Ιουλίου 2017) ήταν Κινέζος διανοούμενος, συγγραφέας, και ακτιβιστής, ενώ ήταν πολιτικός κρατούμενος από το 2009. Ήταν ακτιβιστής για τα ανθρώπινα δικαιώματα στην Κίνα, ενώ για τις προσπάθειές του για τον σκοπό αυτό του απονεμήθηκε το βραβείο Νόμπελ Ειρήνης στις 8 Οκτωβρίου 2010 «για τον μακροχρόνιο και ειρηνικό αγώνα του για τα θεμελιώδη ανθρώπινα δικαιώματα στην Κίνα». Η βράβευσή του με το βραβείο Νόμπελ προκάλεσε τις έντονες αντιδράσεις της κινεζικής κυβέρνησης.
50 Cent

Ο Κέρτις Τζέιμς Τζάκσον ο 3ος ("Curtis James Jackson III", 6 Ιουλίου 1975), γνωστός από το καλλιτεχνικό του όνομα 50 Cent, είναι Αμερικανός ράπερ και ηθοποιός. Έγινε γνωστός με την κυκλοφορία των άλμπουμ του "Get Rich or Die Tryin" (2003) και το "The Massacre" (2005). Το "Get Rich or Die Tryin" έχει γίνει 8 φορές πλατινένιο από την RIAA και πώλησε πάνω από 15 εκατομμύρια αντίτυπα διεθνώς. Το άλμπουμ του "The Massacre" έχει γίνει 5 φορές πλατινένιο από την RIAA και πώλησε 11 εκατομμύρια αντίτυπα διεθνώς.

Γεννήθηκε στο Κουίνς της Νότιας Τζαμάικα και ξεκίνησε την διακίνηση των ναρκωτικών στην ηλικία των 12 κατά την δεκαετία του '80. Αφού σταμάτησε την διακίνηση προκειμένου να ασχοληθεί με την καριέρα του ως ράπερ, πυροβολήθηκε με εννιά σφαίρες σε μία επίθεση εναντίον του στις 24 Μαΐου του 2000. Μετά την κυκλοφορία του άλμπουμ με τίτλο "Guess Who's Back?" το 2002, ο Τζάκσον ανακαλύφθηκε από τον ράπερ Eminem και υπέγραψε συμβόλαιο στην Interscope Records. Με την βοήθεια του Eminem και του Dr. Dre, ο οποίος συνετέλεσε στην πρώτη του μεγάλη προωθητική επιτυχία, ο Τζάκσον μετατράπηκε σε έναν από τους πιο εμπορικούς ράπερ διεθνώς. Το 2003 ίδρυσε την δισκογραφική εταιρεία G-Unit Records, η οποία απέκτησε συμβόλαια με αρκετούς επιτυχημένους ράπερ όπως ο Young Buck, Λόιντ Μπανκς, και ο Τόνι Γιέγιο.

Ο Τζάκσον υπήρξε σε κόντρα με άλλους ράπερ όπως οι Ja Rule, Φατ Τζο, Jadakiss, Cam'ron, Ρικ Ρος, και παλιότερα μέλη της G-Unit, τον Game και τον Young Buck. Ο ίδιος έκανε βήματα στον χώρο της υποκριτικής, με εμφανίσεις στην ήμι-αυτοβιογραφική ταινία "Get Rich or Die Tryin" το 2005, στην ιρακινή πολεμική ταινία "Home of the Brave" το 2006, και στην ταινία "Righteous Kill" το 2008. Ο 50 Cent είναι από τους πλουσιότερους Χιπ Χοπ καλλιτέχνες, έχοντας καθαρό κέρδος υπολογιζόμενο άνω των 440 εκατομμυρίων δολαρίων το 2007, με τον 50 Cent να φτάνει στην θέση του 6ου καλύτερου καλλιτέχνη την δεκαετία 2000-2009 decade από το περιοδικό "Billboard". Επίσης φτάνοντας την 4η θέση στους κορυφαίους άντρες καλλιτέχνες και την 3η στους κορυφαίους ράπερ μετά τον Eminem και τον Nelly. Ακόμα ήρθε 6ος στους πιο επιτυχημένους Hot 100 καλλιτέχνες μεταξύ 2000-2009 από το Billboard Magazine. Το "Billboard" επίσης τον ονόμασε ως No1 Ραπ καλλιτέχνη της δεκαετίας 2000-2009. Το άλμπουμ "Get Rich or Die Tryin" κατετάγη 12ο καλύτερο της δεκαετίας 2000-2009 από το "Billboard" και το άλμπουμ "The Massacre" κατετάγη 37ο καλύτερο άλμπουμ της δεκαετίας 2000-2009 από το Billboard. Ο 50 cent είναι ένας από τους καλύτερους raper σε όλο τον κόσμο.
Ερρίκος Α΄ της Βαυαρίας

Ο Ερρίκος Α΄ της Βαυαρίας (περί το 920 - 1 Νοεμβρίου 955) ήταν δούκας της Βαυαρίας και προσωρινά Δούκας της Λωρραίνης (940 - 941). Ο Ερρίκος Α΄ ήταν δεύτερος γιος του Γερμανού βασιλιά Ερρίκου του κυνηγού και της συζύγου του, Ματθίλδης, κόρης του Ντήτριχ κόμη του Ρίνγκελχαϊμ. Νυμφεύτηκε την Ιουδήθ της Βαυαρίας και μαζί της έκανε τρία παιδιά: τον Ερρίκο Β΄ που γεννήθηκε το 951, την Γκερμπέργκα του Γκάντερσχαϊμ που γεννήθηκε το 956 και την Χεντβίγκα που γεννήθηκε το 994.
Ίκαρος Αθηνών

Ο Γ.Σ. Ίκαρος Ν. Ιωνίας ή Ίκαρος Αθηνών, όπως έμεινε γνωστός, ήταν ποδοσφαιρικός σύλλογος της Νέας Ιωνίας που ιδρύθηκε το 1967.
Ζβέντιμπολντ

Ο Ζβέντιμπολντ ("Zwentibold", 870 - 13 Αυγούστου 900) Βασιλιάς της Λοθαριγγίας από την Δυναστεία των Καρολιδών (895 - 900) ήταν νόθος γιος του αυτοκράτορα Αρνούλφου της Καρινθίας. Ο πατέρας του σαν Βασιλιάς των Ανατολικών Φράγκων του παραχώρησε την Λοθαριγγία (895) την οποία κυβέρνησε μέχρι τον θάνατο του (900). Μετά την δολοφονία του ανακηρύχθηκε Άγιος και μάρτυρας από την Καθολική Εκκλησία.
Γκερμπέργκα της Σαξονίας

Η Γκερμπέργκα της Σαξονίας ("Gerberga von Sachsen", γνωστή και ως Γκερμπέργκα της Γαλλίας,  913 - Ρενς, 5 Μαΐου 984)[1] ήταν βασίλισσα της Γαλλίας και θρησκευτική μεταρρυθμίστρια που έπαιξε σημαντικό ρόλο στην μεταβίβαση της βασιλικής εξουσίας από τον Οίκο των Καρολιδών στον Οίκο των Οθώνων και στην μεταξύ τους επικοινωνία καθώς ήταν μέλος της Οθωνικής Δυναστείας αλλά ήταν και απόγονος του Καρλομάγνου. Ήταν κόρη του βασιλιά της Γερμανίας Ερρίκου του κυνηγού και της Ματθίλδης του Ρίνγκελχαϊμ και αδελφή του Όθωνα Α΄. Περιγράφεται ως μορφωμένη, έξυπνη και ήταν ένας από τους πιο ισχυρούς ανθρώπους της εποχής της. Προς το τέλος της ζωής της έγινε μοναχή.
Ναμπίλ Ελ Ζαρ

Ο Ναμπίλ Ελ Ζαρ, γεννημένος στις 27 Αυγούστου 1986, είναι Γαλλομαροκινός ποδοσφαιριστής, που αγωνίζεται ως μέσος στην Πριμέρα Ντιβιζιόν, για την Λας Πάλμας.

Γεννημένος στη γαλλική πόλη Αλές από μαροκινούς γονείς, ο Ελ Ζαρ αγωνίζεται στην ισπανική Λας Πάλμας. Μπορεί να αγωνιστεί με την ίδια ευχέρεια ως πλάγιος μέσος και ως δεύτερος επιθετικός.
Αλοΐσιος Τόμαν

Ο Αλοΐσιος Τόμαν ήταν ήταν Έλληνας πολιτικός, βουλευτής Σύρου και υπουργός. Είχε εκλεγεί στις βουλευτικές εκλογές του 1885, στις εκλογές του 1887, αλλά και σε άλλες εκλογές και ήταν υπουργός Δικαιοσύνης στην Κυβέρνηση Αλέξανδρου Ζαΐμη 1897.

Στις 8 Νοεμβρίου 1896 είχε εκλεγεί αντιπρόεδρος της Βουλής.

Το 1896, στις 25 Ιουλίου, ο Τόμαν πήρε τη θέση του Νομάρχη Μεσσηνίας, ενώ προηγουμένως ήταν νομάρχης Αιτωλοακαρνανίας κι έπειτα ήταν νομάρχης Ηλείας.
Κυβέρνηση Δημητρίου Ράλλη 1903

Η (2η) Κυβέρνηση Δημητρίου Ράλλη 1903 (Ιούνιος - Δεκέμβριος 1903) διαδέχθηκε τη βραχύβια Κυβέρνηση Θεοτόκη του Ιουνίου 1903.
Εκστρακλάσα

Η Εκστρακλάσα (πολωνικά: "Ekstraklasa", ) αποτελεί την κορυφαία εθνική ποδοσφαιρική κατηγορία στην Πολωνία. Υπεύθυνη διεξαγωγής του πρωταθλήματος είναι η εταιρεία Ekstraklasa SA (Ekstraklasa Spółka Akcyjna) και αναφέρεται και ως "T-Mobile Ekstraklasa" για εμπορικούς λόγους.

Ξεκίνησε το 1920 και από τότε διεξάγεται ανελλιπώς με εξαίρεση το 1924 και την περίοδο 1939-1945 που η Πολωνία βρισκόταν κάτω από Γερμανική κατοχή. Τους περισσότερους τίτλους κατέχει η Λέγκια Βαρσοβίας, η οποία έχει 15 πρωταθλήματα και ακολουθούν οι Γκόρνικ Ζάμπζε, η Ρουχ Χόζουφ με 14 και η Βίσλα Κρακοβίας με 13.
Γ.Σ. Βυζάντιο Κοκκινοχώματος

Ο Γ.Σ. Βυζάντιο Κοκκινοχώματος είναι αθλητικό σωματείο με έδρα το Κοκκινόχωμα της Καβάλας. Η ποδοσφαιρική ομάδα του Γ.Σ. Βυζαντίου διεξάγει τους εντός έδρας αγώνες της στο Δημοτικό Στάδιο Κοκκινοχώματος.
Κυβέρνηση Γεωργίου Θεοτόκη Δεκεμβρίου 1903

Η (3η) Κυβέρνηση Γεωργίου Θεοτόκη Δεκεμβρίου 1903 (Δεκέμβριος 1903 - Δεκέμβριος 1904) ανέλαβε την εξουσία μετά την παραίτηση της κυβέρνησης Ράλλη.
Ο Θεοτόκης κυβέρνησε επί ένα έτος, στηριζόμενος στις ψήφους του κόμματος του Αλέξανδρου Ζαΐμη. Τον Δεκέμβριο του 1904 όταν, με αφορμή την οικονομική πολιτική της κυβέρνησης, ο Θεόδωρος Δηλιγιάννης κατέθεσε πρόταση δυσπιστίας, το "«Ζαϊμικό»" κόμμα απέσυρε την υποστήριξή του και η κυβέρνηση καταψηφίστηκε (104 υπέρ και 114 κατά) και παραιτήθηκε.
Σελεστά

Το Σελεστά (γαλλ. Sélestat, αλσατικά Schlettstàdt, γερμαν. Schlettstadt) είναι πόλη της βορειοδυτικής Γαλλίας στο διαμέρισμα Κάτω Ρήνου (Bas Rhin) της Αλσατίας. Σύμφωνα με τα στοιχεία του 2007, η πόλη είχε πληθυσμό 19.303 κατοίκους και πυκνότητα πληθυσμού 434,8 κατ./τετ.χλμ Η πόλη είναι κτισμένη στην αριστερή όχθη του ποταμού Ιλλ.
Γιλβέρτος της Λωρραίνης

Ο Γιλβέρτος της Λωρραίνης ("Gislebert de Lotharingie", περί το 890 - 2 Οκτωβρίου 939) από τον Οίκο του Ρέτγκιναρ μέσω του γάμου του με την Γκερμπέργκα της Σαξονίας έγινε Δούκας της Λωρραίνης (915 - 939). 

Η αρχή της βασιλείας του Γιλβέρτου δεν είναι σαφής. Η Λοθαριγγία βρισκόταν στην κατοχή του Καρόλου Γ΄ (911) που εκθρονίστηκε από το βασίλειο των Δυτικών Φράγκων (922), αλλά παρέμεινε βασιλιάς στην Λοθαριγγία. Από εκεί έκανε εξορμήσεις να ανακαταλάβει το βασίλειο, αλλά αιχμαλωτίστηκε (923). Το 925 ορκίστηκε πίστη στον βασιλιά της Γερμανίας Ερρίκο τον κυνηγό, που παντρεύτηκε την κόρη του, Γκερμπέργκα της Σαξονίας (928), αλλά το 936 ο Ερρίκος πέθανε και λίγο μετά, το 938, ο Γιλβέρτος επαναστάτησε συμμαχώντας με τον βασιλιά της Γαλλίας που είχε τότε μειωμένη εξουσία.

Το 939 ο Γιλβέρτος τελικά ηττήθηκε από τον αυτοκράτορα Όθωνα Α΄ στη μάχη του Άντερναχ. Συνελήφθη αιχμάλωτος, κατάφερε να αποδράσει, αλλά πνίγηκε προσπαθώντας να διασχίσει τον Ρήνο. Στη Λωρραίνη τον διαδέχθηκε ο Ερρίκος Α΄ δούκας της Βαυαρίας.
Βίρτους Ρόμα

Η Βίρτους Ρόμα (ιταλικά: "Virtus Roma"), γνωστή και λόγω χορηγού ως Ατσέα Βίρτους Ρόμα (Acea Virtus Roma) και παλαιότερα ως "Λοττομάτικα Ρόμα" (η "Lottomatica" είναι ιταλική εταιρεία που δραστηριοποιείται στον κλάδο των τυχερών παιχνιδιών). Αποτελεί την επιφανέστερη ομάδα καλαθοσφαίρισης της Ρώμης και μια από τις σημαντικότερες ολόκληρης της Ιταλίας. Έχοντας ιδρυθεί το 1960, αγωνίζεται στο ιταλικό πρωτάθλημα της Λέγκα Μπάσκετ. 

Ιδιοκτήτης του συλλόγου είναι ο Ρωμαίος επιχειρηματίας Κλαούντιο Τότι, ο οποίος και απέκτησε τα δικαιώματα της Pallacanestro Virtus Roma S.r.l. το 2001 από τον Τζόρτζιο Κορμπέλι (μετά από δύο μεταβατικές περιόδους). Προπονητής του συλλόγου είναι ο Ματτέο Μπονιτσόλι από το Δεκέμβριο του 2009 και γενικός διευθυντής ο Μπόγκνταν Τάνιεβιτς (ταυτόχρονα ομοσπονδιακός τεχνικός της Εθνικής Τουρκίας) από το καλοκαίρι του 2010. 

Έδρα της Βίρτους Ρόμα είναι το μεγαλύτερο στάδιο της πόλης, το PalaLottomatica (πρώην PalaEUR) και χρώματά της το βαθύ κόκκινο (γκρενά) και το βαθύ κίτρινο (του ροδάκινου), χρώματα της πόλης της Ρώμης.
Κλίβανος

Ανακατασκευή κλιβάνου της [[Εποχή του Χαλκού|εποχής του Χαλκού]] από την [[Αίγινα]], περίπου 2.200 π.Χ., [[Τεχνολογικό Μουσείο Θεσσαλονίκης]]
Κλίβανος ("αγγλ." furnace, heater) ονομάζεται οποιαδήποτε συσκευή, ή ιδιαίτερη διαμόρφωση ενός κλειστού χώρου (εγκατάσταση), που προορίζεται για χρήση θερμότητας, για διάφορους σκοπούς.

Οι κλίβανοι είναι ειδικοί θερμοθάλαμοι που κατασκευάζονται με πυρίμαχα υλικά εντός των οποίων υποβάλλονται σε περιορισμένη θέρμανση διάφορα υλικά, συνηθέστερα όχι σε υψηλά επίπεδα θερμοκρασίας. Ιδιαίτερος τύπος κλιβάνων είναι οι λέβητες που χρησιμοποιούνται για θέρμανση ρευστών. Οι κλίβανοι θερμαίνονται με σχεδόν όλους τους δυνατούς τρόπους, με στερεά, υγρά και αέρια καύσιμα, με ατμό, ή ηλεκτρισμό, χαρακτηριζόμενοι εξ αυτών ανάλογα.
Θανάσης Παπάζογλου

Ο Θανάσης Παπάζογλου (γενν. Θεσσαλονίκη, 30 Μαρτίου 1988) είναι Έλληνας διεθνής ποδοσφαιριστής που αγωνίζεται ως επιθετικός για την Α.Ο. Ξάνθη.
Χουσέιν Χαν Ναχιτσεβάνσκι

Ο Χουσέιν Χαν Ναχιτσεβάνσκι (ρωσ. "Гусейн Хан Нахичеванский", αζέρ. "Hüseyn Xan Kəlbəli Xan oğlu Naxçıvanski") ήταν Ρώσος στρατηγός του ιππικού. Ήταν μέλος της γνωστής οικογένειας των Ναχιτσεβάνσκι, οι οποίοι κατείχαν τον τίτλο των Χαν. Διοικητής διάφορων γνωστών και ιστορικών στρατιωτικών μονάδων του ρωσικού ιππικού και ο μοναδικός μουσουλμάνος στρατηγός του στρατού της Ρωσικής Αυτοκρατορίας. Έλαβε 15 ρωσικά και 9 ξένα στρατιωτικά παράσημα, συμπεριλαμβανόμενου του Τάγματος του Αγίου Γεωργίου Γ' και Δ' Τάξεως, συνοδευμένου με το Χρυσό Σπαθί «Δι´ ανδρείαν» (τιμητικό σπαθί του βραβείου). Θεωρείται πώς δολοφονήθηκε από τους Μπολσεβίκους τον Ιανουάριο του 1919, για τις αντιεπαναστατικές ενέργειες του.
Δήμος Λήμνου

Ο Δήμος Λήμνου ιδρύεται με βάση τη νέα διοικητική διαίρεση του 2011 που προβλέπει το Σχέδιο Καλλικράτης. Ανήκει στην Περιφερειακή Ενότητα Λήμνου στην Περιφέρεια Βορείου Αιγαίου και περιλαμβάνει το νησί Λήμνος. Συστάθηκε από τους τέσσερεις προϋπάρχοντες δήμους του νησιού:

*Δήμος Μύρινας
*Δήμος Μούδρου
*Δήμος Ατσικής
*Δήμος Νέας Κούταλης
Ξηρασία

thumb|180 px|Ξηρασία

Η ξηρασία ή ανομβρία είναι περίοδος μειωμένης βροχόπτωσης (κάτω του μέσου όρου) σε μια δεδομένη περιοχή, με αποτέλεσμα την παρατεταμένη έλλειψη νερού, είτε στη ατμοσφαιρική, την επιφανειακή ή υπόγεια μορφή του. Η ξηρασία μπορεί να διαρκέσει επί μήνες ή χρόνια και μπορεί να καταγραφεί ως ξηρασία στο σύντομο χρονικό διάστημα των 15 ημερών. Είναι δυνατόν να έχει σημαντικές επιπτώσεις στο οικοσύστημα και τη γεωργία της πληγείσας περιοχής, καθώς και εντάσεις στην τοπική οικονομία. Οι ετήσιες ξηρές εποχές στις τροπικές ζώνες αυξάνουν σημαντικά τις πιθανότητες της ξηρασίας και των επακόλουθων πυρκαγιών των θάμνων. Περίοδοι υψηλών θερμοκρασιών μπορεί να επιδεινώσουν σημαντικά τις συνθήκες ξηρασίας, επιταχύνοντας την εξάτμιση των υδρατμών.

Πολλά είδη φυτών, όπως εκείνα της οικογένειας "Cactaceae" (κάκτοι), έχουν προσαρμοσμένη κηρώδη επιφάνεια, προκειμένου να ενισχύσουν την ικανότητά τους να αντέχουν σε συνθήκες ξηρασίας. Κάποιοι άλλα είδη φυτών επιβιώνουν στις ξηρές περιόδους, με θαμμένους σπόρους. Η ημιμόνιμη ξηρασία παράγει άγονα περιβάλλοντα, όπως ερήμους και λιβάδια. Παρατεταμένες ξηρασίες έχουν προκαλέσει μαζικές μεταναστεύσεις και ανθρωπιστικές κρίσεις. Τα περισσότερα άγονα οικοσυστήματα έχουν εγγενώς χαμηλή παραγωγικότητα. Η πλέον παρατεταμένη ξηρασία ποτέ στον κόσμο στην καταγραμμένη ιστορία συνέβη στην έρημο Ατακάμα στη Χιλή (400 χρόνια).

Κατά την μετεωρολογία, όταν η περίοδος έλλειψης βροχοπτώσεων δεν ξεπερνάει τις λίγες εβδομάδες, η περίοδος αυτή χαρακτηρίζεται «"ανόμβριο διάλειμμα"». Αντίθετα όταν η ανομβρία παρατείνεται για πολλούς μήνες τότε γίνεται λόγος για ξηρασία. Η Ανομβρία αντιμετωπίζεται κατά ένα μέρος με τεχνητή βροχή.
Δεοντολογία

Δεοντολογία ονομάζεται εκείνο το σύστημα ηθικής για το οποίο ηθικές πράξεις είναι οι πράξεις σύμφωνα με το καθήκον και ανεξάρτητα από το ποιες μπορεί να είναι οι συνέπειες (για αυτόν που εκτελεί το ηθικό καθήκον ή και συνολικά). Η δεοντολογική ηθική αντιπαρατίθεται συνήθως με τη συνεπειοκρατική ηθική, και συχνά θεωρείται ότι διορθώνει την τάση της συνεπειοκρατίας να μοιάζει με μια κατά περίπτωση ηθική ή να καταλήγει να αποδέχεται ότι "ο σκοπός αγιάζει τα μέσα".

Η δεοντολογικού τύπου ηθική λαμβάνει συνήθως τη μορφή συγκεκριμένων/κωδικοποιημένων κανόνων για το ποιες είναι οι ηθικά αποδεκτές πράξεις και συμπεριφορές. Παρά την αντιπαράθεση της με τη συνεπειοκρατία, ωστόσο, η δεοντολογία μπορεί να λάβει και τη μορφή μιας "συνεπειοκρατίας των κανόνων". 
Δηλαδή το δέον ή το καθήκον μπορεί να προσδιοριστεί ως σύνολο από κανόνες που αν τους ακολουθούσαν όλοι θα είχαμε το βέλτιστο αποτέλεσμα.
Εσωτερική Μακεδονική Επαναστατική Οργάνωση

Το Εσωτερικό Μακεδονο-Αδριανουπολίτικο Επαναστατικό Κομιτάτο ή αργότερα Εσωτερική Μακεδονική Επαναστατική Οργάνωση (ΕΜΕΟ, βουλγαρικά: Вътрешна Македонска Революционна Организация, ВМРО, "Βούτρεσνα Μακεντόνσκα Ρεβολουτσιόνα Οργκανιζάτσιγια") ήταν μία βουλγαρική μυστική, αυτονομιστική οργάνωση, που συστάθηκε στα Βαλκάνια το 1893, κατά ορισμένους στην πόλη Ρέσεν, της περιοχής Πόλογκ της σημερινής Βόρειας Μακεδονίας, και κατ' άλλους στη Θεσσαλονίκη, και δραστηριοποιήθηκε με ένοπλο αγώνα από τα τέλη του 19ου αιώνα έως τις αρχές του 20ου στην περοχή των Βαλκανίων και κυρίως στη Μακεδονία.
Τζορτζ Σάντερς

Ο Τζορτζ Σάντερς ("George Henry Sanders", 3 Ιουλίου 1906 - 25 Απριλίου 1972) ήταν Βρετανός ηθοποιός του κινηματογράφου και της τηλεόρασης βραβευμένος με όσκαρ Β' ανδρικού ρόλου για την ταινία Όλα για την Εύα "(All About Eve, 1950)". Ήταν ο δεύτερος ηθοποιός που υποδύθηκε τον Σάιμον Τέμπλαρ στη σειρά ταινιών "Ο άγιος" "(The Saint)". Επίσης, δάνεισε τη φωνή του στον Σιρ Χαν, τον κακό τίγρη της ταινίας κινουμένων σχεδίων της εταιρίας Ντίσνεϊ Το βιβλίο της ζούγκλας "(The Jungle Book, 1967)".
Μίρκο Σαβίνι

Ο Μίρκο Σαβίνι, γεννημένος στις 11 Μαρτίου 1979 στη Ρώμη, είναι Ιταλός ποδοσφαιριστής. Αγωνίζεται ως αμυντικός στη Γαλλική Λιλ ΟΣΚ.
Ραμόν ντελ Βάγιε-Ινκλάν

right|thumb|250px| Άγαλμα του Ραμόν ντελ Βάγιε-Ινκλάν στη Μαδρίτη
Ο Ραμόν Μαρία ντελ Βάγιε-Ινκλάν (ισπανικά: "Ramόn Maria del Valle-Inclan", 28 Οκτωβρίου 1866 – 5 Ιανουαρίου 1936) ήταν Ισπανός μυθιστοριογράφος, θεατρικός συγγραφέας και ποιητής, κορυφαίος εκπρόσωπος της ανανεωτικής «Γενιάς του 1898» (ισπανικά: Generaciόn de 1898) στην πεζογραφία και δραματουργία της Ισπανίας και ένας από τους σημαντικότερους εκφραστές της ευρωπαϊκής λογοτεχνίας του μοντερνιστικού κινήματος στις πρώτες δεκαετίες του 20ού αιώνα.
Ολιβέιρα Κριστιάνο

Ο Ολιβέιρα Κριστιάνο, γεννημένος στις 28 Σεπτεμβρίου 1983 στην πόλη Μανάους, είναι Βραζιλιάνος ποδοσφαιριστής. Αγωνίστηκε ως επιθετικός μέσος αλλά και πλάγιος μέσος στον ΠΑΟΚ απο τον Ιανουάριο του 2009 έως τον Ιανουάριο του 2011. Είναι κάτοχος και πορτογαλικού διαβατηρίου.
Φέι Μπέιντερ

Η Φέι Μπέιντερ ("Fay Okell Bainter", 7 Δεκεμβρίου 1893 - 16 Απριλίου 1968) ήταν Αμερικανίδα ηθοποιός βραβευμένη με όσκαρ Β' γυναικείου ρόλου για την ταινία του 1938 Ζέζεμπελ "(Jezebel)". Είναι επίσης γνωστή για τη συμμετοχή της στις ταινίες: Η μικρή μας πόλη "(Our Town, 1940)", Η Γυναίκα της Χρονιάς "(Woman Of The Year, 1942)" και Οι Ψίθυροι "(The Children's Hour, 1961)".

Η Μπέιντερ γεννήθηκε στο Λος Άντζελες το 1893 από τους Τσαρλς Μπέιντερ και Μέρι Όουκελ. Σε πολύ μικρή ηλικία ακολούθησε έναν θεατρικό θίασο σε περιοδείες ανά την αμερικανική ύπαιθρο. Το 1909 έκανε την πρώτη της θεατρική εμφάνιση και το 1912 έκανε το ντεμπούτο της στο Μπρόντγουεϊ στην παράσταση "The Rose of Panama". Εμφανίστηκε σε πολλά θεατρικά στο Μπρόντγουεϊ και ήταν ήδη μεγάλο όνομα όταν έκανε το ντεμπούτο της στον κινηματογράφο στην ταινία της Metro-Goldwyn-Mayer "(This Side of Heaven)". Την ίδια χρονιά πρωταγωνίστησε στο Μπρόντγουεϊ στο θεατρικό του Σίντνεϊ Χάουαρντ Χαμένα νιάτα "(Dodsworth)". Επέστρεψε στη μεγάλη οθόνη τρία χρόνια αργότερα και το 1938 τη βρήκε να υποδύεται τη θεία της Μπέτι Ντέιβις στην ταινία του Γουίλιαμ Γουάιλερ Ζέζεμπελ. Την ίδια χρονιά γύρισε και την ταινία Ο νόθος "(White Banners)" πλάι στον Κλοντ Ρέινς για το οποίο και βρέθηκε υποψήφια για όσκαρ Α' γυναικείου ρόλου. Ήταν η πρώτη γυναίκα ηθοποιός υποψήφια τόσο για όσκαρ Α' γυναικείου ρόλου όσο και για όσκαρ Β' γυναικείου ρόλου την ίδια χρονιά. Έκτοτε το φαινόμενο αυτό έχει επαναληφθεί 9 φορές. Στην κατηγορία Α' γυναικείος ρόλος έχασε από την συμπρωταγωνίστριά της Μπέτι Ντέιβις, ενώ κέρδισε το όσκαρ Β' γυναικείου ρόλου. Η αρχή της δεκαετίας του 40 τη βρήκε να πρωταγωνιστεί στην κινηματογραφική μεταφορά του δράματος του Θόρντον Γουάιλντερ Η μικρή μας πόλη. Συνέχισε να εργάζεται καθ' όλη τη διάρκεια της δεκαετίας του 40 ως καρατερίστα. Έλαβε ακόμη μια υποψηφιότητα για όσκαρ Β' γυναικείου ρόλου για την ταινία του Γουίλιαμ Γουάιλερ Οι Ψίθυροι "(The Children's Hour)".

Ήταν παντρεμένη με τον στρατιωτικό Ρέτζιναλντ Βέναμπλ, με τον οποίο είχε ένα γιο που ήταν επίσης ηθοποιός. Η Μπέιντερ πέθανε από πνευμονία το 1968 σε ηλικία 75 χρονών.
Χλανβαϊρπουχγκουίνγκιλ

Το Χλανβαϊρπουχγκουίνγκιλ (πλήρες όνομα Llanfairpwllgwyngyllgogerychwyrndrobwllllantysiliogogogoch, προφέρεται ˌɬanvairˌpuɬɡwɪ̈nˌɡɪ̈ɬɡoˌɡɛrəˌχwərnˌdrobuɬˌɬantɪ̈ˌsiljoˌɡoɡoˈɡoːχ - περίπου Χλανβαϊρπουχγκουινγκιλγκογκερικουιρντρομπουιλχλαντισίλιογκογκογκοχ)
είναι κωμόπολη στη νήσο Άνγκλεσι της βόρειας Ουαλίας. Βρίσκεται στο στενό Μενάι (Menai Strait) πλάι στη Γέφυρα Μπριτάνια (Britannia Bridge) απέναντι από την πόλη Μπάνγκορ (Bangor). Σύμφωνα με την απογραφή του 2001, οι κάτοικοί της ήταν 3.040, εξ ών το 76% μιλούν άπταιστα την ουαλική γλώσσα, ενώ στην ηλικιακή ομάδα 10 - 14 το 97% μπορεί να μιλήσει και να καταλάβει ουαλικά.
Η κωμόπολη έγινε γνωστή και δέχεται κάθε χρόνο πολλούς επισκέπτες, οι οποίοι φωτογραφίζονται πλάι στις πινακίδες του σιδηροδρομικού της σταθμού, χάρη στο μακροσκελές της όνομα.
Dimmu Borgir

Οι Dimmu Borgir είναι νορβηγικό συγκρότημα από το Όσλο, που δημιουργήθηκε το 1993. Η λέξη "Dimmu borgir" σημαίνει "σκοτεινές πόλεις" ή "σκοτεινά κάστρα/φρούρια" στα ισλανδικά, στα φεροϊκά και στα Αρχαία νορβηγικά. Το όνομα προέρχεται από έναν ηφαιστειακό σχηματισμό στην Ισλανδία, το Dimmuborgir. Το συγκρότημα έχει αλλάξει πολλά μέλη κατά την πολυετή του καριέρα, με τον κιθαρίστα Silenoz και τον τραγουδιστή Shagrath να είναι τα μόνα ιδρυτικά μέλη που παραμένουν, ενώ ο επίσης κιθαρίστας Galder παίζει μαζί τους από το 2000.
Κρίση των Ώλαντ

H Κρίση των Ώλαντ "(Φινλανδικά: Ahvenanmaan kysymys, Σουηδικά: Ålandsfrågan)" ήταν μια διπλωματική κρίση μεταξύ Φινλανδίας και Σουηδίας για την κυριότητα επί των σουηδόφωνων νήσων Ώλαντ, που ανήκαν στη Φινλανδία. Τη διένεξη κατάφερε να επιλύσει η νεότευκτη Κοινωνία των Εθνών το 1921 με τον εξής συμβιβασμό: τα νησιά παρέμειναν στην επικράτεια της Φινλανδίας, αλλά στους Σουηδούς κατοίκους δόθηκε υψηλός βαθμός διοικητικής αυτονομίας και διεθνείς εγγυήσεις για τη γλώσσα και τον πολιτισμό των νησιωτών εξασφάλισαν την αποφυγή της αφομοίωσης από τους Φινλανδούς. Η συμφωνία αυτή αποτέλεσε την πρώτη διεθνή παρέμβαση και επιτυχία της ΚΤΕ και απάλειψε μια μείζονα πηγή έντασης ανάμεσα στις δύο χώρες.

Το 1809 τα σουηδόφωνα νησιά Ώλαντ είχαν παραχωρηθεί από τη Σουηδία στο νεοσυσταθέν Μέγα Δουκάτο της Φινλανδίας, το οποίο αποτελούσε προτεκτοράτο της Ρωσικής Αυτοκρατορίας. Μετά τη λήξη του Κριμαϊκού Πολέμου συμφωνήθηκε η αποστρατιωτικοποίηση των νησιών, μέσω των οποίων η Ρωσία παλαιότερα ήταν σε θέση να απειλεί το βρετανικό εμπόριο. Ωστόσο η Ρωσία εγκατέστησε βάση υποβρυχίων στα νησιά κατά τον Πρώτο Παγκόσμιο Πόλεμο, που χρησιμοποιήθηκε από την Αγγλία και τη Ρωσία. Το Δεκέμβρη του 1917, εν μέσω της Ρωσικής Επανάστασης, η Φινλανδία ανακήρυξε την ανεξαρτησία της, διατηρώντας τα Ώλαντ στην επικράτεια της, ως κληρονόμος του Μεγάλου Δουκάτου. Από την πλευρά τους οι νησιώτες διατράνωναν την επιθυμία τους να επιστραφούν τα νησιά στη Σουηδία, ανησυχώντας για την όλο και μεγαλύτερη εξάρτηση από τη Φινλανδία. Κατά τη διάρκεια του φινλανδικού εμφυλίου πολέμου η Σουηδία έστειλε στα νησιά μια μικρή ειρηνευτική δύναμη, που όμως αντικαταστάθηκε γρήγορα από μια γερμανική μεραρχία μετά από αίτημα των "Λευκών" (αντισοσιαλιστών) Φινλανδών.

Μετά το πέρας του πολέμου οι νησιώτες και οι Σουηδοί εθνικιστές ενέτειναν τις προσπάθειες τους για ένωση με τη Σουηδία ενώ ο Φινλανδικός εθνικισμός τροφοδοτούνταν από το φόβο της απώλειας της προσφάτως αποκτηθείσας φινλανδικής ανεξαρτησίας. Η πόλωση συνεχίστηκε καθώς αμφισβητήθηκε η φινλανδική κυριότητα των νησιών και διαφαίνονταν πλέον η απειλή πολέμου μεταξύ των δύο κρατών. Έτσι η Φινλανδία πρότεινε στους νησιώτες την παραχώρηση αυτονομίας, την οποία εκείνοι αρνήθηκαν. Από εκεί και πέρα το θέμα κλήθηκε να διευθετήσει η Κοινωνία των Εθνών η οποία δημιούργησε μια μικρή ομάδα για να αποφασίσει αν η ΚτΕ θα πρέπει να διερευνήσει το θέμα και, όταν δόθηκε καταφατική απάντηση, δημιουργήθηκε μια ουδέτερη Επιτροπή. Τον Ιούνιο του 1921 η ΚτΕ ανακοίνωσε την απόφασή της: τα νησιά θα έπρεπε να παραμείνουν τμήμα της Φινλανδίας αλλά με εγγυημένη την προστασία των νησιωτών, συμπεριλαμβανομένης της αποστρατιωτικοποίησης. Αμφότερες οι δύο εμπλεκόμενες χώρες αποδέχθηκαν την απόφαση και έτσι αυτό το καθεστώς αυτονομίας των νησιών ισχύει μέχρι σήμερα.